Dwaalkoeël eis omstanderArgieffoto ŉ Onskuldige omstander is Donderdag in Port Elizabeth se noordelike voorstede dood toe ŉ dwaalkoeël hom getref het. Kol. Priscilla Naidu, woordvoerder van die polisie, het gesê ŉ dwaalkoeël het Ambrose Booi (58) in die bors getref en hy is op die toneel dood verklaar. Naidu het gesê die polisie doen ŉ beroep op die publiek om hulle te help om twee vermeende lede van die Hondekoppe-bende op te spoor nadat hulle skote afgevuur het by ŉ huis in Burkestraat in Bloemendal. Die twee bendelede het glo omstreeks 14:00 by die huis, wat glo aan ŉ bendelid van dieselfde bende behoort, aangekom en skote afgevuur. Volgens Naidu het die verdagtes daarna gevlug en is niemand in die huis beseer nie. Die provinsiale bende-eenheid ondersoek ŉ saak van moord. Die jongste skietery bring die dodetal van mense wat in November in Port Elizabeth se noordelike voorstede doodgeskiet is op tien te staan.